KOMMISSIONENS FORORDNING (EF) Nr. 1984/95 af 10. august 1995 om indførelse af en midlertidig antidumpingtold på importen af aktivt kul i pulverform med oprindelse i Den Kinesiske Folkerepublik

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 3283/94 af 22. december 1994 om beskyttelse mod dumpingimport fra lande, der ikke er medlemmer af Det Europæiske Fællesskab (1), senet ændret ved forordning (EF) nr. 1251/95 (2), særlig artikel 23,

under henvisning til Rådets forordning (EØF) nr. 2423/88 af 11. juli 1988 om beskyttelse mod dumpingimport eller subsidieret import fra lande, der ikke er medlemmer af Det Europæiske Økonomiske Fællesskab (3), senest ændret ved forordning (EF) nr. 522/94 (4), særlig artikel 11,

efter konsultationer i Det Rådgivende Udvalg, og

ud fra følgende betragtninger:

A. PROCEDURE

(1) Kommissionen modtog i september 1993 en klage indgivet af Det Europæiske Råd for Sammenslutninger af Kemiske Industrier (i det følgende benævnt »CEFIC«) på vegne af producenter, som det påstås tegner sig for størstedelen af produktionen i Fællesskabet af aktivt kul i pulverform.

Klagen indeholdt beviser for, at der fandt dumping sted med hensyn til nævnte vare med oprindelse i Den Kinesiske Folkerepublik, og at der forvoldtes væsentlig skade som følge heraf, hvilket blev anset for tilstrækkeligt til at begrunde iværksættelsen af en procedure

(2) Kommissionen offentliggjorde en meddelelse i De Europæiske Fællesskabers Tidende (5) om indledning af en antidumpingprocedure vedrørende importen af aktivt kul i pulverform med oprindelse i Den Kinesiske Folkerepublik og iværksatte en undersøgelse.

(3) Kommissionen underrettede officielt de eksportører og importører, som den vidste var berørt af sagen, samt repræsentanterne for eksportlandet, om indledningen af proceduren og gav de direkte berørte parter lejlighed til at tilkendegive deres synspunkter skriftligt og til at anmode om at blive hørt mundtligt.

(4) Kun repræsentanterne for en kinesisk eksportør, Shanghai Chemicals Import & Export Corporation, Shanghai, anmodede om at blive hørt, hvilket blev imødekommet, og fremsatte deres synspunkter skriftligt. Repræsentanterne for flere importører af den pågældende vare fik også lejlighed til at blive hørt og til at fremsætte deres synspunkter skriftligt.

(5) Repræsentanterne for CEFIC anmodede om at blive hørt mundtligt, hvilket blev imødekommet, og fremsatte deres synspunkter skriftligt.

(6) En fællesskabsproducent, VCA Srl Monopoli, Italien, som ikke var underskriver af klagen, tilkendegav også sine synspunkter skriftligt, men besvarede ikke Kommissionens spørgeskema og anmodede heller ikke om at blive hørt.

(7) Kommissionen indhentede og efterprøvede alle oplysninger, som den anså for nødvendige med henblik på en foreløbig afgørelse, og aflagde kontrolbesøg hos:

a) Producenter i Fællesskabet:

- CECA SA, Paris, Frankrig

- Chemviron Carbon, Bruxelles, Belgien

- Norit NV, Amersfoort, Nederlandene.

b) Importører/distributører:

- Tyskland:

- Europe Asia International Trade Development GmbH, Hamburg

- Lurgi Aktivkohle GmbH, Frankfurt/Main.

- Italien:

- Camel Chemicals SpA, Milano

- Carboclean SpA, Milano

- Hydro-line SpA, Milano.

Kommissionen modtog også oplysninger fra to andre importører i Fællesskabet, som besvarede det relevante spørgeskema, og anvendte disse oplysninger.

(8) Der blev sendt spørgeskemaer til seks kendte eksportører i Den Kinesiske Folkerepublik og til to selskaber i Hongkong, som Kommissionen vidste handlede med kinesisk aktivt kul. Kun Shanghai Chemicals Import & Export Corporation besvarede Kommissionens spørgeskema. Andre kinesiske eksportører eller handelsselskaber i Hongkong samarbejdede således ikke ved undersøgelsen.

(9) Da Amerikas Forenede Stater anvendtes som referenceland med henblik på beregningen af den normale værdi (se betragtning 23 ff.), aflagde Kommissionen besøg hos to producenter af aktivt kul i USA. Begge selskaber anmodede imidlertid om ikke at få deres navne nævnt.

(10) Dumpingundersøgelsen omfattede perioden fra 1. januar 1993 til 31. december 1993 (i det følgende benævnt »undersøgelsesperioden«).

B. DEN VARER, DER ER OMFATTET AF UNDERSØGELSEN

1. Beskrivelse af den pågældende vare

(11) Den pågældende vare er aktivt kul i pulverform (i det følgende benævnt AKP). Det fremstilles af forskellige råmaterialer som kul, tørv, brunkul, træ, olivenkerner eller kokosnøddeskal, som i Fællesskabet, Den Kinesiske Folkerepublik og USA aktiveres ved dampbehandling eller ved en kemisk proces.

(12) Kul, der aktiveres ved dampbehandling, fremstilles i to stadier. Først forkulles råmaterialet (kul, tørv osv.), og der fremkommer stenkul. Næste stadium består i at få det halvfærdige produkt til at reagere med damp for at udvide de indre porevægge. Med denne proces er det let at ændre porernes struktur, og kullene kan fremstilles til at opfylde forskellige formål.

(13) Kul, der aktiveres ved en kemisk proces, fremstilles ved at blande et kemisk stof med et kulholdigt materiale (normalt træ) og forkulle den fremkomne blanding. De kemiske stoffer, der normalt anvendes, er fosforsyre eller zinkchlorid, som får råmaterialet til at svulme op og åbner dets indre struktur. Zinkchlorid anvendes imidlertid ikke længere som aktiveringsmiddel i Fællesskabet, og den kemiske aktivering foregår nu ved hjælp af fosforsyre. Denne udvikling er især forårsaget af miljø- og omkostningsmæssige hensyn (da aktivering med zinkchlorid er dyrere end aktivering med fosforsyre). De selskaber i USA, som samarbejdede ved Kommissionens undersøgelse, anvender også fosforsyre til at fremstille kemisk aktiveret kul i pulverform. Til gengæld fremgår det af oplysningerne fra samarbejdende importører, at kemisk aktiveret kul i pulverform med oprindelse i Den Kinesiske Folkerepublik i vid udstrækning aktiveres ved hjælp af zinkchlorid (det konstateredes dog, at visse kinesiske eksportører eksporterede AKP til Fællesskabet, som var aktiveret ved hjælp af fosforsyre).

(14) Ved at variere basisproduktionsprocessen eller ved at lade dampbehandlet og kemisk aktiveret kul i pulverform indgå i »blandinger«, kan der fremstilles forskellige typer AKP. Forskellige tekniske karakteristika eller egenskaber overføres således til det færdige produkt og gør det bedre egnet til bestemte anvendelser. Alle disse forskellige typer AKP benævnes i det følgende som »kvaliteter«. Med hensyn til de vigtigste anvendelser af AKP, anvendes det til vandrensning eller i behandlingen af spildevand samt i levnedsmiddel-, finkemikalie- og lægemiddelindustrien til opsugning af farver og urenheder.

(15) Det bør imidlertid noteres, at kullets porer ikke nødvendigvis skal åbnes i samme grad, når det skal anvendes til at fjerne små molekyler fra opløsninger (f.eks. ved vandrensning), som når det skal anvendes til at fjerne farvemolekyler (f.eks. fra sukkeropløsninger). Det er følgelig mere kostbart at åbne porestrukturen, efterhånden som udbyttet falder, og der kræves ekstra opvarmning. Det er således billigere at fremstille kul til behandling af vand end at fremstille kul til affarvning af sukker, og brugerne er derfor omhyggelige med at vælge den mest costeffektive type kul til en bestemt anvendelse.

(16) Aktivt kul findes også som granulat og (pressede) pellets, men disse produkter indgår ikke i denne procedure, da de fremstilles ved en anden produktionsproces og anvendes til andre formål. Desuden er der ikke indgivet klage om dumping i forbindelse med disse andre former for aktivt kul.

(17) Kommissionen konstaterede, at selv om AKP kan fremstilles af flere forskellige råmaterialer, findes i mange forskellige kvaliteter og kan anvendes til mange forskellige formål, er produktets væsentlige egenskaber faktisk de samme, og med henblik på denne procedure kan det betragtes som en og samme vare.

2. Samme vare

(18) Visse interesserede parter påstod, at kemisk aktiveret kinesisk kul i pulverform, som aktiveres med zinkchlorid, er et produkt med særlige tekniske karakteristika og porøse egenskaber, som gør det specielt egnet til visse anvendelser. De hævdede, at det derfor ikke skulle betragtes som samme vare som AKP fremstillet i Fællesskabet (eller kemisk aktiveret kul i pulverform fremstillet i USA). De samme interesserede parter erkendte imidlertid, at kemisk aktiveret kinesisk kul i pulverform konkurrerer direkte med kemisk aktiveret kul i pulverform fremstillet i Fællesskabet, og endog i visse tilfælde med dampbehandlet aktiveret kul i pulverform fremstillet i Fællesskabet.

(19) Selv om basisaktiveringsmidlet til kemisk aktiveret kinesisk kul i pulverform er et andet end det, der anvendes i Fællesskabet, finder Kommissionen, at det endelige kinesiske produkt, uanset om det aktiveres ved en kemisk proces eller ved dampbehandling (eller en blanding af begge), i tilstrækkelig grad er samme vare med hensyn til tekniske egenskaber og anvendelser til, at det kan betragtes som samme vare som dampbehandlet eller kemisk aktiveret kul i pulverform fremstillet i Fællesskabet. Det bør fremhæves, at ingen af de involverede parter anfægter, at de respektive produktionsmetoder alle er de samme (bortset fra det kemiske aktiveringsmiddel), at de generelle fysiske og tekniske egenskaber for AKP fremstillet ved dampbehandling eller en kemisk proces i Fællesskabet og i Den Kinesiske Folkerepublik i høj grad ligner hinanden, og at varerne konkurrerer med hinanden. De interesserede parter har desuden selv erklæret, at de forskellige AKP-kvaliteter i vidt omfang kan erstatte hinanden indbyrdes, da de kan have samme basisanvendelse eller samme basisfunktion.

(20) Kommissionen konkluderer derfor foreløbigt, at AKP fremstillet og solgt af den pågældende erhvervsgren i Fællesskabet på markedet i Fællesskabet er samme vare som omhandlet i artikel 2, stk. 12, i forordning (EØF) nr. 2423/88 som AKP eksporteret til Fællesskabet af Den Kinesiske Folkerepublik.

(21) I analogi med betragtning 19 konkluderer Kommissionen også, at AKP fremstillet i USA var samme vare som AKP med oprindelse i Den Kinesiske Folkerepublik og eksporteret til Fællesskabet.

C. DEN PÅGÆLDENDE ERHVERVSGREN I FÆLLESSKABET

(22) Det fremgik af Kommissionens undersøgelse, at de fællesskabsproducenter, som samarbejdede ved undersøgelsen, tegnede sig for ca. 92 % af hele salget af AKP fremstillet i Fællesskabet og derfor i overensstemmelse med artikel 4, stk.5, i forordning (EØF) nr. 2423/88 kan betragtes som erhvervsgren i Fællesskabet. Disse producenter fremstiller ikke kun AKP, men også aktivt kul i anden form (f.eks. granulat og pellets). Visse af selskaberne er involveret i tekniske aktiviteter i sektoren for aktivt kul og fremstiller også andre varer.

D. DUMPING

1. Normal værdi - valg af referenceland

(23) Den Kinesiske Folkerepublik er ikke et land med markedsøkonomi, og den normale værdi blev derfor fastlagt i overensstemmelse med artikel 2, stk. 5, i forordning (EØF) nr. 2423/88 på grundlag af værdien i et land med markedsøkonomi (referenceland).

(24) Med hensyn til valget af referenceland blev der fremført forskellige muligheder. Klagerne betragtede USA som det bedst egnede land, medens visse importører og den samarbejdende kinesiske eksportør foreslog Malaysia. Ud fra de foreliggende oplysninger fandt Kommissionen, at også Japan ville være et passende valg.

(25) Kommissionen sendte spørgeskemaer med anmodning om oplysninger til alle kendte producenter i disse tre lande. Den modtog dog kun relevante oplysninger fra to af de fire kendte producenter af AKP i USA. Følgelig kunne hverken Malaysia eller Japan anvendes som referenceland.

Ved afgørelsen af, hvorvidt det var hensigtsmæssigt at vælge USA som referenceland, tog Kommissionen hensyn til følgende:

- importen til USA fra tredjelande tegner sig for ca. 18 % af forbruget af alle former for aktivt kul på hjemmemarkedet

- produktionen af AKP i USA var på 67 087 tons i undersøgelsesperioden (produktionen i Den Kinesiske Folkerepublik blev anslået til 50 000 tons)

- USA anvender en moderat toldsats på 4 % på importen af AKP fra »mest begunstigede lande«

- der anvendes ikke kontingenter eller antidumpingforanstaltninger på importen til USA af AKP

- adgangen til råmaterialer og produktionsmetoderne (aktivering ved dampbehandling/kemisk proces) i forbindelse med AKP er faktisk de samme som i Den Kinesiske Folkerepublik og Fællesskabet

- produktionen af AKP i USA foretages af et begrænset antal store producenter, som har stordriftsfordele, medens produktionen i Den Kinesiske Folkerepublik foretages af flere små producenter. Da produktionen af AKP ikke kræver særlig megen arbejdskraft, opvejes en eventuel kinesisk komparativ fordel som følge af billig arbejdskraft i vidt omfang af stordriftsfordelene i USA

- AKP fremstillet af de samarbejdende selskaber i USA (som tegner sig for ca. 50 % af den samlede AKP-produktion i USA) blev anset for at være samme vare som den, de kinesiske producenter eksporterede til Fællesskabet.

(26) Det fremgår klart af ovenstående, at USA hverken er et isoleret eller et lukket marked, og at det med hensyn til adgang til råmaterialer, produktionsmængde og selv varen kan sammenlignes med Den Kinesiske Folkerepublik. USA kan således i overensstemmelse med artikel 2, stk. 5, i forordning (EØF) nr. 2423/88 betragtes som et hensigtsmæssigt og ikke urimeligt valg af referenceland til fastlæggelsen af den normale værdi i dette særlige tilfælde.

2. Normal værdi - beregning af den normale værdi

(27) Den normale værdi blev beregnet for hver kvalitet af AKP med oprindelse i Den Kinesiske Folkerepublik og eksporteret til Fællesskabet i undersøgelsesperioden på grundlag af oplysninger vedrørende tilsvarende AKP-kvaliteter fremstillet af de samarbejdende producenter i USA. Der blev således for hver kinesisk kvalitet eksporteret til Fællesskabet fastlagt en vejet gennemsnitlig pris, leveret frit køber, ved salg på hjemmemarkedet til distributørerne af de tilsvarende kvaliteter fremstillet i USA.

(28) Ved en sammenligning af de samlede produktionsomkostninger i forbindelse med hver af de to produktionsmetoder (aktivering ved dampbehandling/kemisk proces) blev det fastslået, at disse hjemmemarkedspriser, leveret frit køber i USA, var fortjenstgivende. Den normale værdi blev derfor i overensstemmelse med artikel 2, stk. 5, litra a), i forordning (EØF) nr. 2423/88 fastsat for hver enkelt kvalitet ved anvendelse af salgspriserne for AKP i USA, leveret frit køber og på distributionsniveau i undersøgelsesperioden.

3. Eksportpris

(29) Da de fleste kinesiske eksportører ikke samarbejdede, og der ofte var betydningsfulde prisvariationer mellem de mange forskellige AKP-kvaliteter importeret til Fællesskabet, overvejede Kommissionen omhyggeligt, hvilken metode til fastsættelsen af eksportpriser der ville være den mest retfærdige og bedst egnede i dette særlig tilfælde.

(30) Som allerede nævnt i betragtning 16 findes aktivt kul også som granulat og pellets, og til statistiske formål grupperes alle typer aktivt kul under samme KN-kode. Det er derfor ikke muligt at skelne mellem importen af aktivt kul i pulverform og aktivt kul i anden form ud fra Eurostat. Det betyder, at oplysningerne i Eurostat ikke kan anvendes til fastsættelsen af eksportpriser for AKP.

(31) På baggrund af det høje samarbejdsniveau hos importører/distributører (som det anslås tegner sig for størstedelen af indkøbene fra Den Kinesiske Folkerepublik) konkluderede Kommissionen imidlertid, at det mest rimelige grundlag for fastsættelsen af eksportpriser var at anvende disse samarbejdende selskabers angivne importpriser, cif Fællesskabets grænse, og justere dem til priser, fob kinesisk grænse. Dette blev gjort ved at fratrække de kendte fragt- og forsikringsomkostninger.

(32) En interesseret part i Fællesskabet var forbundet med en kinesisk eksportør og optrådte som dennes importagent. For denne eksportør var det derfor i overensstemmelse med artikel 2, stk. 8, litra b), i forordning (EØF) nr. 2423/88 nødvendigt at beregne eksportprisen på grundlag af den pris, til hvilken varen solgtes af eksportørens forbundne agent til uafhængige importører i Fællesskabet. Til dette formål blev der foretaget justering for alle omkostninger, som afholdtes af den pågældende agent, samt opnået fortjeneste.

4. Sammenligning

(33) For at beregne dumpingmargenen foretog Kommissionen en sammenligning i samme handelsled mellem den normale værdi og eksportprisen (dvs. når de kinesiske eksportører solgte til importører/distributører i Fællesskabet, og når producenterne i USA solgte til deres distributører på hjemmemarkedet). Sammenligningen blev foretaget i hvert enkelt tilfælde for hver AKP-kvalitet med oprindelse i Den Kinesiske Folkerepublik og eksporteret til Fællesskabet i undersøgelsesperioden. Kommissionen fandt, at de anvendte priser var priser i et tilsvarende handelsled med henblik på denne undersøgelse (dvs. at prisen leveret frit køber i USA betragtes som samme handelsled som prisen fob kinesisk grænse).

(34) Hvor det var hensigtsmæssigt (og hvor de nødvendige oplysninger var til rådighed), blev den normale værdi og eksportpriserne justeret for at tage hensyn til visse af de salgsomkostninger, der er specificeret i artikel 2, stk. 9, i forordning (EØF) nr. 2423/88. Disse justeringer for forskelle, som påvirker prisernes sammenlignelighed, omfattede transport-, forsikrings- og emballeringsomkostninger samt provisioner.

(35) Nogle af de interesserede parter hævdede, at der ikke kunne foretages en sammenligning mellem AKP fremstillet i Den Kinesiske Folkerepublik og USA uden en detaljeret laboratorieanalyse og ensartet afprøvning af de forskellige kvaliteter, der indgår i undersøgelsen. Kommissionen har alligevel foreløbigt fastslået, at der for hver kinesisk AKP-kvalitet findes tilsvarende kvaliteter fremstillet i USA, og at grundlaget for Kommissionens sammenligninger mellem hver kvalitet (dvs. tekniske specifikationer og kendte anvendelser) er både passende og rimeligt i dette særlige tilfælde. Konklusionen understøttes af, at de interesserede parter ikke har krævet berettigede særlige justeringer for fysiske eller tekniske forskelle mellem AKP-kvaliteter fremstillet i Den Kinesiske Folkerepublik og i USA. Endvidere er der ikke fremkommet forslag til alternative sammenligninger.

5. Dumpingmargen

(36) Det fremgik af sammenligningen i hvert enkelt tilfælde, at der finder dumping sted med hensyn til AKP med oprindelse i Den Kinesiske Folkerepublik og eksporteret til Fællesskabet i undersøgelsesperioden. Dumpingmargenen er lig med forskellen mellem den fastlagte normale værdi og priserne ved eksport til Fællesskabet. Den vejede gennemsnitlige dumpingmargen for alle transaktioner var 71,5 % af prisen cif Fællesskabets grænse.

E. SKADE

1. Forbruget i Fællesskabet, importens omfang og markedsandel

a) Generelle bemærkninger

(37) For at beregne det samlede forbrug af AKP i Fællesskabet (i tons) foretog Kommissionen en sammenlægning af det samlede salg i Fællesskabet af AKP fremstillet i Fællesskabet af de samarbejdende producenter, det anslåede samlede salg i Fællesskabet for de ikke-samarbejdende producenter, den kendte import til Fællesskabet af AKP med oprindelse i Den Kinesiske Folkerepublik og den anslåede import til Fællesskabet af AKP med oprindelse i andre tredjelande end Den Kinesiske Folkerepublik (i det følgende benævnt »andre tredjelande«). Nærmere enkeltheder om kilderne til disse oplysninger er angivet nedenfor.

(38) Kommissionen anvendte i forbindelse med producenter i Fællesskabet, som ikke samarbejdede, oplysninger fra to kilder, nemlig CEFIC og visse importører/distributører. Da der ikke foreligger oplysninger om det modsatte, antog den, at disse ikke-samarbejdende producenters samlede anslåede produktion solgtes i og uden for Fællesskabet i samme proportioner som de samarbejdende producenters varer.

(39) Med hensyn til omfanget af importen med oprindelse i Den Kinesiske Folkerepublik som nævnt i betragtning 30, forelå der ingen særskilte officielle importstatistikker for AKP. Det viste sig dog, at de oplysninger, som Kommissionen modtog fra den samarbejdende eksportør, og oplysningerne fra de samarbejdende importører/distributører repræsenterede næsten hele denne import til Fællesskabet, og de danner derfor grundlaget for Kommissionens foreløbige afgørelser vedrørende omfanget af den kinesiske import.

(40) Med hensyn til importen fra andre tredjelande påstod visse importører/distributører, at de foreliggende Eurostat-oplysninger for KN-koden for aktivt kul også, ukorrekt, omfattede andre varer end aktivt kul. Mange af de lande, som er opført i Eurostat som lande med eksport af aktivt kul til Fællesskabet, skulle faktisk ikke have nogen produktion af denne vare.

(41) Da Kommissionen fandt nøjagtigheden af disse påstande og oplysninger godtgjort, så den i sine beregninger af import, forbrug osv. først bort fra de lande, som ifølge CEFIC og importørerne/distributørerne ikke havde nogen produktion af disse varer, selv om de var opført i Eurostat som lande, der havde eksporteret aktivt kul til Fællesskabet. Med hensyn til de andre lande i Eurostat, der er kendt som lande med en produktion af aktivt kul (og som det vides også eksporterer varen til Fællesskabet), blev der foretaget et skøn over omfanget af denne eksport af AKP på grundlag af oplysningerne fra CEFIC og importørerne/distributørerne.

b) Forbruget i Fællesskabet

(42) På dette grundlag konstaterede Kommissionen, at forbruget i Fællesskabet af AKP steg fra ca. 34 100 tons i 1990 til ca. 36 100 tons i 1991 og ca. 37 300 tons i 1992. I undersøgelsesperioden var der et fald i forbruget til omkring 35 250 tons. Alligevel var der en samlet stigning i forbruget på 3,3 % mellem 1990 og undersøgelsesperioden.

c) Importens omfang og markedsandel

(43) Dumpingimporten med oprindelse i Den Kinesiske Folkerepublik steg fra 1 395 tons i 1990 til 2 895 tons i 1991 og til 4 439 tons i 1992. I undersøgelsesperioden var der en nedgang til 4 008 tons. Men der var alligevel tale om en samlet stigning i importen på 187 % mellem 1990 og undersøgelsesperioden.

(44) Denne dumpingimport af AKP med oprindelse i Den Kinesiske Folkerepublik tegnede sig i 1990 for en markedsandel i Fællesskabet på 4,1 %, i 1991 8 %, i 1992 11,9 % og i undersøgelsesperioden 11,4 %.

2. Priserne på dumpingimporten og underbud

(45) Det fremgik af Kommissionens undersøgelse, at den vejede gennemsnitlige pis cif ved import af kinesisk AKP til Fællesskabets grænse var 755 ECU pr. ton i 1990, 830 ECU pr. ton i 1991, 784 ECU pr. ton i 1992 og 835 ECU pr. ton i undersøgelsesperioden. Dette betød en stigning på 10,6 % mellem 1990 og undersøgelsesperioden.

(46) For at beregne, hvorvidt der var tale om prisunderbud, fandt Kommissionen det hensigtsmæssigt først at få fastslået, hvilke af den i Fællesskabet fremstillede AKP-kvaliteter der var samme kvaliteter med hensyn til tekniske specifikationer og anvendelser som til de importerede kinesiske kvaliteter. Som i forbindelse med sammenligningen vedrørende dumping i betragtning 35, kunne der ifølge visse interesserede parter ikke foretages en sammenligning mellem kvaliteter af AKP fremstillet i Fællesskabet og i Den Kinesiske Folkerepublik, uden at der forelå uafhængige laboratorieanalyser baseret på ensartede prøvemetoder.

(47) Kommissionen konstaterede, at der for en given AKP-kvalitet med oprindelse i Den Kinesiske Folkerepublik og solgt i Fællesskabet var adskillige kvaliteter af AKP fremstillet i Fællesskabet i direkte konkurrence med den pågældende kvalitet. For de fleste kvaliteters vedkommende konstateredes det, at de konkurrerende produkter teknisk set var tilsvarende produkter. Efter Kommissionens opfattelse er sammenligningerne mellem AKP-kvaliteter fremstillet i Fællesskabet og Den Kinesiske Folkerepublik baseret på objektive kriterier, dvs. tekniske oplysninger og anvendelser indgivet af de samarbejdende parter og derfor med henblik på foreløbige afgørelse det mest retfærdige og bedst egnede grundlag for en fastsættelse af, hvorvidt der havde været tale om underbud.

(48) For hver enkelt kvalitet blev der foretaget en sammenligning a fællesskabsproducenternes vejede gennemsnitlige salgspris i Fællesskabet, netto, ab fabrik, og de vejede gennemsnitlige importpriser for de tilsvarende kinesiske kvaliteter, justeret til priser netto, ab lager, fortoldet. Denne sammenligning blev anset for at være foretaget i samme handelsled, da begge sæt priser var priser ved salg til de endelige brugere. Sammenligningen viste, at kun i forbindelse med en kinesisk kvalitet, som udgør 1,3 % af den samlede import af kinesisk AKP, var der ikke tale om prisunderbud i forhold til fællesskabsproducenternes priser ab fabrik. For alle andre undersøgte kinesiske kvaliteter var der tale om underbudsmargener på fra 6,2 % til 37,2 % af fællesskabsproducenternes priser ab fabrik. På grundlag af et vejet gennemsnit af alle kinesiske AKP-kvaliteter konstaterede Kommissionen et samlet underbudsniveau på 23,5 %.

3. Situationen for erhvervsgrenen i Fællesskabet

a) Indledende bemærkninger

(49) Indledningsvis bør det bemærkes, at medmindre andet er angivet, vedrører oplysningerne i betragtning 50-59 kun de fællesskabsproducenter, som samarbejdede fuldt ud i forbindelse med Kommissionens undersøgelse. Som nævnt i betragtning 22 tegner de samarbejdende fællesskabsproducenter sig for ca. 92 % af alle fællesskabsproducenters samlede salg i undersøgelsesperioden.

(50) Det bør også understreges, at visse samarbejdende fællesskabsproducenter importerede meget små mængder AKP til Fællesskabet fra andre tredjelande end Den Kinesiske Folkerepublik mellem 1990 og undersøgelsesperioden. Sådanne mængder udgjorde kun ca. 0,7 % af deres samlede årlige salg i Fællesskabet, men alle oplysninger vedrørende sådanne køb er alligevel ikke medtaget i de oplysninger, der er angivet i betragtning 51-58. Oplysningerne i disse betragtninger vedrører derfor kun AKP fremstillet i Fællesskabet.

b) Produktion

(51) Kommissionens undersøgelse viste en nedgang i produktionen i Fællesskabet, fra 38 663 tons i 1990 til 32 581 tons i undersøgelsesperioden, dvs. 15,7 %.

c) Produktionskapacitet og kapacitetsudnyttelse

(52) Kommissionen konstaterede, at fællesskabsproducenterne havde en forholdsvis stabil produktionskapacitet på omkring 51 000 tons mellem 1990 og undersøgelsesperioden. Men vedvarende produktionsnedgang betød et fald i kapacitetsudnyttelsen fra 76,3 % i 1990 til 64,2 % i undersøgelsesperioden.

d) Lager

(53) Undersøgelsen viste en indskrækning på 27 % i fællesskabsproducenternes lagre af AKP mellem 1990 og undersøgelsesperioden.

e) Salg og markedsandele

(54) De samarbejdende fællesskabsproducenters salg i Fællesskabet viste en nedgang fra 28 240 tons i 1990 til 24 510 tons i undersøgelsesperioden, dvs. 13,2 %. Kommissionens undersøgelse viste også en nedgang fra 10 166 tons i 1990 til 9 220 tons i undersøgelsesperioden, dvs. 9,3 % i de samarbejdende fællesskabsproducenters salg uden for Fællesskabet. De ikke-samarbejdende fællesskabsproducenters salg i samme periode blev anslået til at have ligget stabilt på omkring 2 000 tons.

(55) De samarbejdende fællesskabsproducenters andel af markedet i Fællesskabet formindskedes fra 82,8 % i 1990 til 69,5 % i undersøgelsesperioden. De ikke-samarbejdende producenters andel af markedet i Fællesskabet blev anslået til at have ligget stabilt på omkring 5,7 % i samme periode.

f) Priser og omkostninger

(56) Den vejede gennemsnitlige pris for alle AKP-kvaliteter, når de solgtes i Fællesskabet af fællesskabsproducenterne, steg fra 1 531 ECU pr. ton i 1990 til 1 605 ECU pr. ton i 1991. I 1992 og i undersøgelsesperioden faldt priserne til henholdsvis 1 589 ECU pr. ton og 1 552 ECU pr. ton. Derfor steg den vejede gennemsnitlige salgspris i Fællesskabet for alle AKP-kvaliteter mellem 1990 og undersøgelsesperioden, men kun 1,4 %.

(57) Kommissionen konstaterede en stigning på 24,3 % i disse fællesskabsproducenters vejede gennemsnitlige produktionsomkostninger fra 1 384 ECU pr. ton i 1990 i 1 720 ECU pr. ton i 1990 til 1 720 ECU pr. ton i undersøgelsesperioden. Denne stigning i produktionsomkostningerne skyldtes hovedsagelig stigende omkostninger til råmaterialer, højere faste omkostninger som følge af faldende kapacitetsudnyttelse samt omkostninger i forbindelse med miljøbeskyttelse.

g) Fortjeneste

(58) Det konstateredes, at fællesskabsproducenterne i 1990 havde haft en samlet vejet gennemsnitlig fortjeneste på 9,6 % (af omsætningen) på deres salg i Fællesskabet af alle kvaliteter af AKP fremstillet i Fællesskabet. I 1991 forværredes deres finansielle situation, og deres globale vejede gennemsnitlige fortjeneste var kun 2,4 %. I 1992 blev situationen yderligere forværret, og der var tale om et vejet gennemsnitligt tab på 5,4 %. I undersøgelsesperioden var der et samlet vejet gennemsnitligt tab på 10,8 % på alle AKP-kvaliteter, der solgtes i Fællesskabet.

h) Beskæftigelse

(59) Undersøgelsen viste en nedgang i antallet af beskæftigede i Fællesskabet i AKP-sektoren fra 734 til 614 mellem 1990 og undersøgelsesperioden, dvs. 16,3 %.

i) Konklusioner vedrørende skade

(60) Det fremgår klart af de fleste af de ovenstående økonomiske faktorer, som Kommissionen har undersøgt, dvs. produktion, kapacitetsudnyttelse, salgsmængde, fortjeneste og beskæftigelse, at fællesskabsproducenternes situation forværredes mellem 1990 og undersøgelsesperioden. De pågældende producenter var ikke i stand til at hæve priserne i overensstemmelse med øgede produktionsomkostninger, og dette førte til betydelige tab i undersøgelsesperioden. Der var også et omfattende tab af markedsandel mellem 1990 og undersøgelsesperioden.

(61) På grundlag af alle disse faktorer konkluderer Kommissionen med henblik på sin foreløbige afgørelse, at fællesskabsproducenterne af AKP er påført skade som omhandlet i artikel 4, stk. 2, i forordning (EØF) nr. 2423/88 i forbindelse med deres produktion af AKP.

F. ÅRSAGSSAMMENHÆNG

1. Virkningerne af dumpingimporten

(62) Som påvist i betragtning 43 steg dumpingimporten af varer med oprindelse i Den Kinesiske Folkerepublik 187 % mellem 1990 og undersøgelsesperioden. Den kinesiske dumpingimports andel af AKP-markedet i Fællesskabet voksede ligeledes betydeligt fra 4,1 % til 11,4 % i denne periode, og dette skete tydeligvis på bekostning af fællesskabsproducenterne, hvis markedsandel faldt fra 82,8 % til 69,5 %. Det er også klart, at denne stigning i dumpingimporten faldt sammen med fællesskabsproducenternes nedgang i salg og produktion, selv om forbruget i Fællesskabet steg med 3,3 % mellem 1990 og undersøgelsesperioden. Desuden må det omfattende prisunderbud i forhold til fællesskabsproducenternes salgspriser forårsaget af den kinesiske dumpingimport af AKP (margener op til 37,2 %) også have bidraget til, at fællesskabsproducenterne ikke var i stand til at hæve deres priser til et fortjenstgivende niveau.

(63) Kommissionen godtager, at de kinesiske eksportører globalt hævede deres salgspriser med 10,6 % mellem 1990 og undersøgelsesperioden, men AKP eksporteredes alligevel til meget lave dumpingpriser i undersøgelsesperioden, hvilket betød et alvorligt prisunderbud i forhold til fællesskabsproducenternes priser og således bidrog til at påføre dem skade.

(64) Kommissionen fastslår derfor, at dumpingimporten af AKP med oprindelse i Den Kinesiske Folkerepublik har bidraget til den skade, der er påført erhvervsgrenen i Fællesskabet.

2. Andre faktorer

(65) Kommissionen tog også hensyn til virkningerne af andre faktorer end importen af varer med kinesisk oprindelse, da den undersøgte årsagen til den skade, der påførtes fællesskabsproducenterne af AKP. Kommissionen undersøgte først niveauet for importen til Fællesskabet af varer fra andre tredjelande. Ved anvendelse af metoden i betragtning 40 og 41 blev det konstateret, at der var sket en stigning i importen fra disse andre tredjelande fra ca. 2 600 tons i 1990 til ca. 5 500 tons i 1992. Imidlertid faldt importen til omkring 4 700 tons i undersøgelsesperioden. Selv om dette betyder en samlet stigning på ca. 80 % i denne import mellem 1990 og undersøgelsesperioden, er der dog tale om en stigning i meget mindre grad end i forbindelse med importen af varer med kinesisk oprindelse. Andelen af markedet i Fællesskabet for denne import fra andre tredjelande steg fra 7,6 % i 1990 til 13,3 % i undersøgelsesperioden.

(66) En undersøgelse af alle de foreliggende oplysninger viser, at der kun i forbindelse med importen fra Malaysia var en stigning i tilsvarende grad som i forbindelse med importen fra Den Kinesiske Folkerepublik mellem 1990 og undersøgelsesperioden, dvs. fra skønsmæssigt 600 tons til ca. 1 750 tons. Denne import fra Malaysia var betydeligt mindre end importen fra Kina og tegnede sig følgelig for en meget mindre andel af markedet i Fællesskabet (dvs. 4,9 % i modsætning til 11,4 % for Den Kinesiske Folkerepublik i undersøgelsesperioden).

(67) Ud fra de foreliggende oplysninger fra Eurostat anførte den samarbejdende kinesiske eksportør imidlertid, at den pågældende import fra Malaysia måtte være foregået til dumpingpriser. Da prisen i Eurostat for denne import fra Malaysia var lavere end prisen for importen fra Kina, måtte eventuel skade, der var påført fællesskabsproducenterne, skyldes importen fra Malaysia og ikke importen fra Den Kinesiske Folkerepublik.

Som svar på disse påstande erklærede CEFIC, at fællesskabsproducenterne ikke havde beviser for, at der fandt dumping sted med hensyn til importen af AKP fra Malaysia. Inden klagen fra den kinesiske eksportør fremkom, havde en større importør af kinesisk og malaysisk AKP desuden indgivet oplysninger om priser til Kommissionen, som tydede på, at importen fra Malaysia ikke foregik til dumpingpriser.

Som i betragtning 30 bør det også nævnes, at oplysningerne i Eurostat for KN-kode 3802 10 00 ikke kun omfatter AKP, men også aktivt kul i form af granulat og pellets (som almindeligvis er en dyrere vare end AKP). Da oplysningerne vedrørende priserne på importen fra Malaysia ifølge de foreliggende markedsoplysninger ikke udelukkende vedrører den vare, der er genstand for undersøgelsen, kan sådanne priser fra Eurostat ikke sammenlignes med de gældende priser på AKP vedrørende fællesskabsproducenterne eller Den Kinesiske Folkerepublik, der blev opnået i løbet af undersøgelsen.

(68) På baggrund af ovenstående (og særlig uoverensstemmelserne mellem de interesserede parters påstande) finder Kommissionen, at der foreligger utilstrækkeligt pålidelige oplysninger til at konkludere, om importen fra Malaysia foregik til dumpingpriser eller ej. Der er således ikke på nuværende tidspunkt nogen begrundelse for at udvide denne undersøgelse til også at omfatte Malaysia. Desuden har Kommissionen ud fra de foreliggende oplysninger vedrørende priserne på importen fra Malaysia ikke mulighed for at drage konklusioner om virkningerne af sådan import på markedet i Fællesskabet.

(69) Kommissionen undersøgte også omfanget af fællesskabsproducenternes salg af AKP i alle kvaliteter til eksport fra Fællesskabet. Dette udgjorde næsten 27 % af fællesskabsproducenternes samlede salg mellem 1990 og undersøgelsesperioden. Udtrykt i vægt solgtes der 10 116 tons i 1990, 10 127 tons i 1991, 8 430 tons i 1992 og 9 220 tons i undersøgelsesperioden. Mellem 1990 og undersøgelsesperioden betød det en nedgang på 9,3 %. Dette tab af salg til eksport fra Fællesskabet bidrog således yderligere til fællesskabsproducenternes dårlige globale økonomiske situation i forbindelse med AKP, selv om det konstateredes, at varerne solgtes til fortjenstgivende priser.

(70) Visse interesserede parter fremførte, at den skade, der eventuelt var påført fællesskabsproducenterne, var forårsaget af for stor AKP-produktionskapacitet i Fællesskabet. De hævdede, at denne overkapacitet skyldtes faldende efterspørgsel som følge af den teknologiske udvikling og øget brug af genanvendeligt aktivt kul (f.eks. som granulat og pellets). Det blev imidlertid klart fastslået, at uanset en eventuel stigning i efterspørgslen efter genanvendeligt aktivt kul, steg forbruget i Fællesskabet af AKP faktisk 3,3 % mellem 1990 og undersøgelsesperioden. Da denne overkapacitet også var til stede i 1990, hvor fællesskabsproducenterne opnåede en passende fortjeneste (se betragtning 52 og 58), kan den skade, der påførtes disse producenter i undersøgelsesperioden, ikke henføres til denne faktor.

3. Konklusioner vedrørende årsagerne til skade

(71) Det kan anføres, at den øgede importmængde fra andre tredjelande end Den Kinesiske Folkerepublik (i særdeleshed Malaysia) kan have bidraget til de tab, der påførtes erhvervsgrenen i Fællesskabet. Det kan også anføres, at tab af salg uden for markedet i Fællesskabet ikke hjalp på fællesskabsproducenternes situation. Men ingen af disse argumenter ændrer det faktum, at importen af AKP med oprindelse i Den Kinesiske Folkerepublik, særskilt betragtet, på grund af lave dumpingpriser, betydelige prisunderbud, stigende mængder og voksende indtrængen på markedet har forvoldt erhvervsgrenen i Fællesskabet væsentlig skade efter artikel 4, stk. 1, i forordning (EØF) nr. 2423/88.

G. FÆLLESSKABETS INTERESSER

1. Generelle betragtninger

(72) En fastlæggelse af, hvorvidt det er i Fællesskabets interesse at gribe ind med antidumpingforanstaltninger, må baseres på en vurdering af alle de forskellige interesser betragtet som en helhed, herunder også erhvervsgrenens, brugernes og forbrugernes interesser. Ved en sådan vurdering må der tages særligt hensyn til, at det er nødvendigt at fjerne de handelsfordrejende virkninger af skadelig dumping og genskabe effektive konkurrencevilkår.

(73) På denne baggrund har Kommissionen undersøgt virkningerne af antidumpingforanstaltninger vedrørende AKP med oprindelse i Den Kinesiske Folkerepublik i forhold til de forskellige parters interesser.

2. Fællesskabsproducenternes interesser

(74) I betragtning af de voksende finansielle tab fastslår Kommissionen, at Fællesskabets AKP-industris levedygtighed sættes på spil, hvis der ikke træffes foranstaltninger, der kan afhjælpe virkningerne af dumpingimporten fra Kina. Med færre producenter på markedet i Fællesskabet vil konkurrencen blive reduceret. Kommissionen har fået oplysninger om, at et AKP-produktionsanlæg i Fællesskabet er i færd med at indskrænke med henblik på endelig lukning ved udgangen af 1995. Dette vil føre til yderligere tab af arbejdspladser i en industri, hvor beskæftigelsen allerede er faldende, og det kunne tyde på, at andre produktionsanlæg i Fællesskabet vil lukke, hvis den pågældende vare fortsat importeres til dumpingpriser.

3. Brugernes interesser

(75) En interesseret part hævdede, at efterspørgslen efter AKP på markedet i Fællesskabet på grund af fællesskabsproducenternes høje eksportniveau ikke kan dækkes uden importerede varer. Det fremgår imidlertid klart af oplysningerne i betragtning 42, 52 og 69, at EF-erhvervsgrenens produktionskapacitet selv efter fratrækning af eksportsalget stadig er højere end det årlige forbrug på markedet i Fællesskabet. Desuden dækker importen fra alle tredjelande, bortset fra Den Kinesiske Folkerepublik, næsten 14 % af markedet i Fællesskabet. Kommissionen finder derfor, at der ikke vil blive forsyningsmangel med hensyn til AKP, hvis der træffes antidumpingforanstaltninger mod Den Kinesiske Folkerepublik. Formålet med handelsbeskyttelsesforanstaltninger er ikke at udelukke eksportører, som det konstateres anvender skadelige dumpingpriser fra markedet i Fællesskabet, men simpelthen at genindføre rimelige konkurrencevilkår.

(76) Følgerne af en eventuel prisstigning på kinesisk AKP efter indførelsen af antidumpingforanstaltninger bør også ses i sammenhæng med værdien af købene for brugerne af AKP i forhold til deres samlede input. Det kan hævdes, at de lave priser på dumpingimporten fra Kina på kort sigt vil være til fordel for de offentlige værker, som anvender AKP til vandrensning, og de industrielle brugere, som anvender produktet til spildevandsbehandling, affarvning og opsugning af urenheder. Men ud fra de foreliggende oplysninger finder Kommissionen, at AKP er et sekundært råmateriale med henblik på denne foreløbige afgørelse, og brugernes køb udgør kun en lille procentdel af deres samlede input. Det er derfor ikke sandsynligt, at dumpingforanstaltningerne vil få større virkninger for brugernes samlede budget, et synspunkt, som også understøttes af, at ingen offentlige eller industrielle brugere af AKP hidtil har indgivet redegørelser til Kommissionen i forbindelse med undersøgelsen.

4. Konklusion

(77) Ud fra ovenstående konkluderer Kommissionen, at det på grund af fællesskabsproducenternes sårbare situation er nødvendigt at træffe foranstaltninger mod dumpingimporten. Eventuelle virkninger af sådanne foranstaltninger for brugerne af AKP er i det store og hele ikke tilstrækkelige til, at Kommissionen kan undlade at beskytte fællesskabsproducenterne af AKP mod illoyal handelspraksis. Kommissionen finder derfor, at der bør indføres midlertidige antidumpingforanstaltninger for importen af AKP med oprindelse i Den Kinesiske Folkerepublik.

H. MIDLERTIDIG TOLD

(78) For at fastsætte en told, der kan fjerne den skade, der forvoldes som følge af dumpingimporten, er det først nødvendigt at undersøge den mindste fortjeneste inden skat, som er nødvendig, hvis fællesskabsproducenterne fortsat skal være konkurrencedygtige. En sådan producent hævdede i den forbindelse, at 15 % var nødvendigt, medens en anden angav 10 % som et minimum. Kommissionen finder imidlertid, at begge disse tal er for høje, da AKP er en etableret vare, og efterspørgslen kun er steget lidt i de senere år. Det bør også noteres, at fællesskabsproducenterne opnåede en samlet nettofortjeneste inden skat på alle deres aktiviteter vedrørende aktivt kul fra 1 % til 5 % i undersøgelsesperioden. Disse tal omfatter ikke kun det tabsgivende salg af AKP, men også salget af aktivt kul i form af granulat og pellets, fabriksinstallationer og teknik. Ifølge Kommissionen vil en fortjeneste på 5 % inden skat på breakevensalgsprisen for AKP i Fællesskabet være rimelig med henblik på denne procedure.

(79) For hver kinesisk kvalitet, der importeredes til Fællesskabet i undersøgelsesperioden, beregnede Kommissionen en vejet gennemsnitlig nettopris ab fabrik for de tilsvarende kvaliteter fremstillet af erhvervsgrenen i Fællesskabet. Som anført i betragtning 58 led fællesskabsproducenterne et globalt tab på salget af AKP i Fællesskabet i undersøgelsesperioden. Det var derfor nødvendigt at hæve disse vejede gennemsnitlige nettosalgspriser ab fabrik til et niveau, hvor erhvervsgrenen i Fællesskabet ikke blot kunne få dækning for sine produktionsomkostninger, men også opnå en rimelig fortjeneste på 5 %.

(80) Fællesskabsproducenternes fortjenstgivende pris som fastlagt for hver kinesisk kvalitet blev så sammenlignet med prisen cif på importen fra Kina, justeret til en pris ab lager i Fællesskabet, fortoldet. Forskellen mellem disse to priser (det beløb, der kan afhjælpe skaden), udtrykt i en vejet gennemsnitlig procent af importprisen cif Fællesskabets grænse, er 66,8 %.

(81) Da den i denne procedure fastlagte dumpingmargen på 71,5 % er højere end den margen, der kan afhjælpe skaden, bør antidumpingtolden fastsættes til den laveste i overensstemmelse med artikel 13, stk. 3, i forordning (EØF) nr. 2423/88.

I. AFSLUTTENDE BESTEMMELSER

(82) Af hensyn til god administration bør der fastsættes en periode, inden for hvilken de berørte parter kan tilkendegive deres synspunkter skriftligt og anmode om at blive hørt. Endvidere bør det bemærkes, at alle afgørelser med henblik på denne forordning er foreløbige og kan tages op til fornyet overvejelse med henblik på en endelig told på forslag af Kommissionen -

UDSTEDT FØLGENDE FORORDNING:

Artikel 1

1. Der indføres en midlertidig antidumpingtold på importen af aktivt kul i pulverform, henhørende under KN-kode ex 3802 10 00 (Taric-kode: 3802 00 00*91), med oprindelse i Den Kinesiske Folkerepublik.

2. Antidumpingtolden fastsættes til 66,8 % af prisen, netto, frit Fællesskabets grænse, ufortoldet.

3. Gældende bestemmelser vedrørende told finder anvendelse, medmindre andet er angivet.

4. Den i stk. 1 omhandlede vares overgang til fri omsætning i Fællesskabet er betinget af, at der stilles sikkerhed svarende til den midlertidige told.

Artikel 2

De berørte parter kan inden en måned fra tidspunktet for denne forordnings ikrafttræden tilkendegive deres mening skriftligt og anmodede om at blive hørt mundtligt af Kommissionen, jf. dog artikel 7, stk. 4, litra b) og c), i forordning (EØF) nr. 2423/88.

Artikel 3

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 10. august 1995.

På Kommissionens vegne

Martin BANGEMANN

Medlem af Kommissionen

(1) EFT nr. L 349 af 31. 12. 1994, s. 1.

(2) EFT nr. L 122 af 2. 6. 1995, s. 1.

(3) EFT nr. L 209 af 2. 8. 1988, s. 1.

(4) EFT nr. L 66 af 10. 3. 1994, s. 10.

(5) EFT nr. C 64 af 2. 3. 1994, s. 5.